CIVIL พุ่ง 8% ลุ้นรายได้ปีนี้โต 30% แตะ 6.50 พันลบ. เล็งประมูลงานใหม่เสริมแบ็คล็อกแกร่ง
CIVIL พุ่ง 8% ลุ้นรายได้ปีนี้โต 30% แตะ 6-6.50 พันลบ. เล็งเดินหน้าเข้าประมูลงานใหม่ทั้งภาครัฐและเอกชนต่อเนื่อง คาดเสริมแบ็คล็อกอยู่ในระดับ 1.50-2 หมื่นลบ.
28 ก.พ. 2565

ผู้สื่อข่าวรายงานว่าวันนี้ (28 ก.พ. 2565) ราคาหุ้นบริษัท ซีวิลเอนจีเนียริง จำกัด (มหาชน) หรือ CIVIL ณ เวลา 15:46 น. อยู่ที่ระดับ 5.40 บาท เพิ่มขึ้น 0.42 บาท หรือ 8.43% โดยทำจุดสูงสุดที่ 5.50 บาท และทำจุดต่ำสุดที่ 5.00 บาท ด้วยมูลค่าการซื้อขาย 74.05 ล้านบาท

นายปิยะดิษฐ์ อัศวศิริสุข ประธานเจ้าหน้าที่บริหาร CIVIL เปิดเผยว่า สำหรับผลการดำเนินงานปีที่ผ่านมา ถือว่ามีการเติบโตเป็นที่น่าพอใจจากปริมาณงานที่เข้ามาอย่างต่อเนื่อง และสำหรับปี 2565 บริษัทฯ มีความมั่นใจในการรักษาอัตราการเติบโตในเกณฑ์ที่ดี ด้วยกลยุทธ์การบริหารจัดการโครงการอย่างมีคุณภาพ รวมถึงการใช้เทคโนโลยีและเครื่องจักรที่ทันสมัยเพื่อเพิ่มประสิทธิภาพในการก่อสร้าง พร้อมเข้ารับงานก่อสร้างทุกรูปแบบจากทั้งภาครัฐและเอกชน
นอกจากนี้ บริษัทฯ ยังอยู่ระหว่างการเจรจาธุรกิจใหม่ เพื่อเสริมศักยภาพ สร้างการเติบโตในอนาคต โดยในปีนี้บริษัทฯ ตั้งเป้ารายได้เติบโตอยู่ที่ 20-30% หรือที่ 6,000-6,500 ล้านบาท ในส่วนของมูลค่างานในมือ (Backlog) ณ สิ้นปี 2564 อยู่ที่ 15,700  ล้านบาท จะทยอยรับรู้รายได้ในช่วงปี 2565-2567 พร้อมเดินหน้าเข้าประมูลงานใหม่ทั้งภาครัฐและเอกชนต่อเนื่อง ซึ่งทั้งปี 2565 บริษัทฯ คาดว่าจะมี Backlog เพิ่มอยู่ในระดับ 15,000 – 20,000 ล้านบาท